**Seletuskiri**

**jahiseaduse ja halduskoostöö seaduse muutmise seaduse**

**eelnõu juurde**

**I. Sissejuhatus**

Jahiseaduse muutmise vajadus pärineb Riigikogule 2017. aasta 1. detsembril esitatud kollektiivsest pöördumisest „Aita lõpetada seaduslikud veelindude tapatalgud“, millele oli kogutud 2569 allkirja. Pöördumise ajendiks oli asjaolu, et avalikkuse ette on jõudnud pildid veelindude tapmisest ning sellest tulenevalt on probleem linnujahi eetilisuses.

Riigikogu keskkonnakomisjonis toimunud istungitel (09.01.2018, 02.04.2018 ja 30.04.2018) arutasid Eesti Ornitoloogiaühing, Eesti Jahimeeste Selts ning Keskkonnaministeerium veelindude jahiga seonduvat. Arutelude tulemusel töötati välja konkreetsed seadusandlikud lahendused veelindude jahiga seotud probleemide ohjamiseks, et oleks tagatud Eesti jahinduse hea tava.

Eeltoodust tulenevalt otsustas keskkonnakomisjon oma 2018. aasta 7. mai istungil algatada jahiseaduse ja halduskoostöö seaduse muutmise seaduse eelnõu.

Eelnõu seadusena vastuvõtmiseks on vajalik Riigikogu poolthäälte enamus.

Eelnõu teksti ja seletuskirja koostasid keskkonnakomisjoni nõunik-sekretariaadijuhataja Elle Kaur (tel. 631 5581, elle.kaur@riigikogu.ee) ja Eesti Jahimeeste Seltsi tegevjuht Tõnis Korts (tel. 602 5973, tonis.korts@ejs.ee).

**II. Seaduse eesmärk**

Eelnõukohase seaduse eesmärk on tagada, et jahituristidel, kes soovivad Eestis pidada linnujahti, on õiguspärase käitumise eeldusena piisavad teadmised Eestis kehtivatest jahipidamise reeglitest ning Eesti jahinduse heast tavast. Selleks täiendatakse jahiseadust nõudega, et välisriigis antud kehtiva jahitunnistuse alusel Eestis jahitunnistuse saanud isikule väljastatakse veelinnujahiks väikeuluki jahiluba juhul, kui ta on läbinud jahindusalase koolituse. Nimetatud koolitusele ja koolitajale esitatavad nõuded ja koolituse mahu, samuti ka koolituse läbiviimise korra kehtestab keskkonnaminister määrusega.

**III. Eelnõu sisu ja võrdlev analüüs**

Seadus koosneb kolmest paragrahvist, millest esimesega täiendatakse jahiseaduse §10 lõiget 1 ja §-i 40, teisega muudetakse halduskoostöö seaduse § 13 lõike 11 punkti 16 ja kolmandaga kehtestatakse seaduse jõustumise aeg.

**Paragrahv 1 punktiga 1** täiendatakse jahiseaduse § 10 lõiget 1 viitega jahiseaduse § 40 lõikele 62, et võimaldada jahindusalase halduskoostöö raames veelinnujahile tulnud jahituristide koolituse korraldamise ülesande üleandmist jahindusorganisatsioonile halduskoostöö seaduses sätestatud korras.

**Paragrahv 1 punktiga 2** täiendatakse jahiseaduse §-i 40 lõigetega 61 ja 62. Lõikega 61 sätestatakse nõue, et välisriigis antud kehtiva jahitunnistuse alusel Eestis jahitunnistuse saanud isikule antakse veelinnujahiks väikeuluki jahiluba vaid siis, kui ta on läbinud vastava jahindusalase koolituse. Lõike 62 kohaselt hakkab nimetatud koolituse läbiviimist korraldama Keskkonnaamet või Keskkonnaministeeriumiga halduslepingu sõlminud isik.

**Paragrahv 1 punktiga 3** täiendatakse jahiseaduse §-i 40 lõikega 14, millega sätestatakse volitusnorm valdkonna eest vastutavale ministrile eelnimetatud jahindusalasele koolitusele ja koolitajale esitatavate nõuete, samuti koolituse mahu ja läbiviimise korra kehtestamiseks.

**Paragrahviga 2** täiendatakse halduskoostöö seaduse § 13 lõike 11 punkti 16erisusega, et § 40 lõikes 62 viidatud jahindusalase koolituse läbiviimise korraldamiseks sõlmitavale halduslepingule ei kohaldata halduskoostöö seaduse § 13, mis muu hulgas tähendaks riigihangete seaduses teenuste hankelepingu sõlmimise tingimustest ja hankemenetluse läbiviimise korrast juhindumist. Täiendus on seotud eelnõu §-s 1 kavandatava muudatusega, mille kohaselt on Keskkonnaministeeriumil edaspidi õigus sõlmida haldusleping jahiseaduse § 40 lõikes 62 viidatud jahindusalase koolituse läbiviimise korraldamiseks halduskoostöö seaduses sätestatud alustel ja korras. Lisaks kõrvaldatakse nimetatud sättest ilmsed ebatäpsused, et tagada kooskõla jahiseadusega.

**Paragrahviga 3** sätestatakse jõustumisnorm. Seadus on kavandatud jõustuma 2018. aasta 1. augustil, linnujahihooaja alguses.

**IV. Eelnõu terminoloogia**

Eelnõu terminoloogia lähtub jahiseaduse senisest terminoloogiast ja uusi termineid seadusesse lisatud ei ole.

**V. Vastavus Euroopa Liidu õigusele**

Eelnõuga reguleeritavad küsimused ei kuulu Euroopa Liidu õiguse valdkonda.

**VI. Seaduse mõjud**

Eestit külastab igal aastal ligi 4000 jahituristi, kellest veelinnujahimehed on umbes 600 jahituristi. Veelinnuna käsitletakse hanelisi, lauku, kormorani ja kajakaid, kusjuures peamiselt kütitakse hanelisi. Jahituristid ning Eesti jahimehed kütivad aastas kokku umbes 12 000 hanelist.

Eelnõukohase seaduse rakendamisel suureneb välisriigist Eestisse linnujahile tulnud isikute teadlikkus Eesti jahindusalastest reeglitest ning jahinduse heast tavast ning seeläbi kasvab nende käitumise õiguskuulekus, väheneb teadmiste puudumisest (näiteks liikide puudulik tundmine) tingitud eksimuste arv ja suureneb jahiohutus. Erineva kultuuriruumiga ja jahieetikaga riikidest saabuvad jahituristid peavad järgima Eestile omast jahieetikat ja jahinduse head tava. Koolituse läbimise nõude kehtestamisega muutub välismaalasest jahituristile jahiloa taotlemine küll mõnevõrra keerukamaks, kuid seaduskuulekale ja jahinduse headest tavadest lugu pidavale jahimehele annab see suurema kindlustunde Eestis külalisjahil viibida.

Eelnõukohase seadusega ei kaasne olulist mõju majandusele, riigi julgeolekule ja välissuhetele, samuti demograafilist mõju, ega mõju regionaalarengule ning riigiasutuste ja kohalike omavalitsuste korraldusele.

**VII. Seadusega kaasnevad kulud**

Eelnõukohase seadusega ei kaasne kulusid ei riigi ega kohalike omavalitsuste eelarvetele. Koolituse kulud maksab veelinnujahile tulnud jahiturist - väikeuluki jahiloa saaja. Koolituse läbiviimisega ei tõuse märkimisväärselt Keskkonnaameti ega ka Keskkonnaministeeriumiga halduslepingu sõlminud isiku (kelleks käesoleval ajal on Eesti Jahimeeste Selts) halduskoormus.

**VIII. Rakendusaktid**

Eelnõukohase seaduse rakendamiseks on vaja ette valmistada keskkonnaministri määrus „Välisriigis antud kehtiva jahitunnistuse alusel jahitunnistuse saanud isikule veelinnujahiks väikeuluki jahiloa andmisel läbitavale jahindusalasele koolitusele ja koolitajale esitatavad nõuded ning koolituse maht ja läbiviimise kord“. Määruse sisustamisel lähtutakse põhimõttest, et koolitusega antakse Eestisse jahile tulnud veelinnujahimehele ülevaade Eesti veelinnujahti puudutavast kehtivast regulatsioonist, jahieetikat sisaldavast Eesti jahinduse heast tavast ning jahiohutusnõuetest.

**IX. Seaduse jõustumine**

Seadus jõustub 2018. aasta 1. augustil, kui algab linnujahi hooaeg.

Esitab keskkonnakomisjon 08.05.2018.

(allkirjastatud digitaalselt)

Rainer Vakra

Keskkonnakomisjoni esimees